2.1 ปัจจัยความเสี่ยง

ธุรกิจสนามกอล์ฟจะมีการลงทุนสูงในช่วงแรก ซึ่งมักจะมีสัดส่วนหนี้สินต่อทุนสูง
และมีภาระจากดอกเบี้ยจ่ายเงินกู้ยืมมาก
สำหรับในส่วนของสนามกอล์ฟนวธานีได้ดำเนินธุรกิจสนามกอล์ฟมาเป็นเวลานานกว่า 20 ปี
จึงมีความมั่นคงทางด้านการเงิน
จะเห็นได้จากการรักษาสัดส่วนของโครงสร้างเงินทุนที่สม่ำเสมอมาโดยตลอด
อีกทั้งเป็นบริษัทที่จดทะเบียนโดยมีกลุ่มผู้ถือหุ้นใหญ่เป็นคนไทย ไม่มีบริษัทร่วมหรือบริษัทย่อย
ทำให้มีความคล่องตัวในการดำเนินกิจการ
และมีผลประกอบการโดยมีการจ่ายเงินปันผลให้แก่ผู้ถือหุ้นตั้งแต่ผลการดำเนินงานงวดปี 2531
เป็นต้นมา ปัจจัยความเสี่ยงอันอาจจะมีผลกระทบต่อบริษัท สามารถจำแนกเป็นปัจจัยหลัก ๆ คือ

1. ความเสี่ยงที่อาจก่อให้เกิดผลกระทบต่อรายได้กิจการ

  รายได้ของธุรกิจสนามกอล์ฟขึ้นอยู่กับความนิยมและเวลาในการออกรอบ สภาพดินฟ้าอากาศ

จึงเป็นปัจจัยหนึ่งที่มีผลกระทบต่อรายได้ของกิจการในแต่ละปี
อย่างไรก็ตามบริษัทได้มีการลงทุนปรับปรุงสนามในปี 2538 - 2539
โดยได้เพิ่มระบบระบายน้ำให้สนามสามารถให้บริการหลังฝนตกได้ภายในเวลา 30 นาที

ในต้นปี 2546 ได้เกิดการแพร่กระจายของโรคระบบทางเดินหายใจเฉียบพลันรุนแรง
(SARS)ในบางประเทศในแถบภูมิภาคเอเชีย
ทำให้เกิดผลกระทบต่อการท่องเที่ยวรวมทั้งในประเทศไทย สำหรับ

สนามกอล์ฟนวธานีได้รับผลกระทบเพียงเล็กน้อย
เนื่องจากนโยบายของบริษัทที่ให้บริการสมาชิกและครอบครัวของสมาชิกเป็นหลัก

  2. ความเสี่ยงที่อาจส่งผลกระทบต่อต้นทุนการดำเนินการ

ในการรักษาคุณภาพสนามให้สมบูรณ์ได้มาตรฐานสากล
ธุรกิจสนามกอล์ฟจึงได้มีการนำวัสดุปุ๋ยและเคมีภัณฑ์ที่นำเข้าจากต่างประเทศ
ซึ่งอาจได้รับผลกระทบจากอัตราแลกเปลี่ยนเงินตราต่างประเทศได้
อีกทั้งตัวแทนจำหน่ายในเมืองไทยมีจำนวนไม่กี่ราย
ทำให้ผู้ขายจะเป็นผู้กำหนดราคาขายวัสดุปุ๋ยและเคมีภัณฑ์มากกว่าขึ้นอยู่กับกลไกตลาด ในปี 2546
บริษัทมีต้นทุนจากการซื้อวัสดุ ปุ๋ย อะไหล่และเคมีภัณฑ์เพิ่มขึ้นคิดเป็นร้อยละ 8.92
ของต้นทุนสนามกอล์ฟทั้งสิ้น

3.  ความเสี่ยงด้านการเงิน

  ในธุรกิจการให้บริการสนามกอล์ฟ จะมีการลงทุนในการสร้างสนามสูง ทำให้ระยะแรกจะมี

ความเสี่ยงจากอัตราส่วนหนี้สินต่อทุนค่อนข้างสูง
สำหรับสนามกอล์ฟนวธานีได้เปิดดำเนินการมามากกว่า 30 ปีแล้ว มีอัตราส่วนหนี้สินต่อทุนต่ำมากคือ
0.005 : 1
และบริษัทมีอัตราส่วนสภาพคล่องสูงเนื่องจากมีเงินสดและเงินทุนทั้งระยะสั้นและระยะยาว
ซึ่งจะทำให้บริษัทมีรายได้จากดอกเบี้ยและเงินปันผลรับ
ซึ่งบริษัทมีรายได้จากส่วนนี้ในสัดส่วนที่สูงมาตลอด ในระหว่างปี 2542–2543
ที่ผ่านมาดอกเบี้ยเงินฝากมีแนวโน้มลดลงอย่างมาก ทำให้บริษัทได้หันไปลงทุนในระยะยาว เช่น หุ้นกู้
กองทุนต่าง ๆ และหลักทรัพย์ในตลาดหลักทรัพย์ โดยพิจารณาจากความมั่นคงและผลตอบแทนเป็นหลัก
ทำให้มีรายได้มาชดเชยส่วนหนึ่ง ซึ่งในปี 2544 – 2546
บริษัทมีรายได้จากดอกเบี้ยและเงินปันผลรับคิดเป็นร้อยละ 9-12 ของรายได้รวม

4.  ความเสี่ยงที่อาจมีผลกระทบต่อการบริหารและการจัดการ

  ณ วันที่ 29 ธันวาคม 2543 กลุ่ม ดร.สุขุม นวพันธ์ ผู้ถือหุ้นและผู้เกี่ยวข้องตามมาตรา 258

ถือหุ้นในบริษัทจำนวน 14,960,331 หุ้นหรือเท่ากับร้อยละ 72.98
ของจำนวนหุ้นที่จำหน่ายได้แล้วทั้งหมดของกิจการ จึงทำให้กลุ่ม ดร.สุขุม นวพันธ์
สามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4
ของที่ประชุมผู้ถือหุ้นหรือการอนุมัติเข้าทำรายการ ซึ่งกลุ่ม ดร.สุขุม นวพันธ์
และผู้เกี่ยวข้องเข้าไปมีส่วนได้เสียตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์
กลุ่ม ดร.สุขุม นวพันธ์และผู้เกี่ยวข้องจะไม่มีสิทธิในการออกเสียงลงคะแนน